M. Sabolová, poslankyňa: (2008-04-02):
Zavedenie povinnosti vôbec nie je návratom k praxi z predreformy, lebo aj v tom čase, teda  do roku 2004 existovala špecifikácia určená vyhláškou, ku ktorým lekárom pacient mohol ísť aj bez výmenného lístka. To si pamätajú lekári možno skoršieho dátumu narodenia, keď vyhláška zhruba z roku 1964 alebo 1966 jasne špecifikovala do roku 1989, ktorí špeciálni lekári, špecialisti mohli aj bez výmenného lístka odporúčacieho – boli to psychiatri, boli lekári, ktorí ošetrovali kožné ochorenia, pohlavné choroby, zubári a ešte niektorí. Teda súčasná platná novela, ktorú zrejme robili ministerskí úradníci len od stola, sa minula účinku a zbytočne zaťažuje pacienta i lekára. Neskoršie sa vyjadrím aj k nejakým vyhláseniam pani hovorkyne ministerstva zdravotníctva. Šikanovanie naďalej je zjavné aj z listov, telefonátov, e-mailov a z iných stretnutí s pacientmi, ale aj lekármi. Mnoho listov práve cez moju iniciatívu, aby občania priamo posielali svoje požiadavky na zrušenie výmenných lístkov, som odoslala aj ja z kancelárie ministerstvu zdravotníctva. Bolo to niekoľko stoviek listov a pevne verím, že ministerstvo napriek tomu, že pán minister a jeho hovorkyňa tvrdili, že nemajú žiadne štatistiky, si aspoň čiastočne urobia obraz, ako tieto výmenné lístky tlačia občanov, ale aj samotných lekárov, ktorí sa stali akýmisi nástrojmi administratívnej náročnosti, ktorú ustanovil rezort ministerstva zdravotníctva. Tu si dovolím  odcitovať niekoľko listov občanov pacientov, pretože za zmienku stojí popísať tú situáciu oveľa adresnejšie. Píše Vladimír Marko z Košíc. Môžem to normálne adresne pomenovať. „Som zdravotne ťažko postihnutý a zavedením lístkov k odbornému lekárovi vydávaným obvodným lekárom ma zaťažuje nielen zdravotne, ale aj finančne. Zdôvodňujem. Pre zdravotný stav nemôžem cestovať MHD, a tak k obvodnému lekárovi pre výmenný lístok musím si objednať taxík, ktorý ma stojí 110 korún. U obvodného lekára musím sa zapísať do poradovníka, ZŤP nemajú  prednosť, a tak čakám od ôsmej do dvanástej v bolestiach a na výzvu sestričky, že je už lekár voľný, odchádzam. Po desiatich sekundách vychádzam z ambulancie a objednávam si taxík k odbornému lekárovi za 110 korún. Odborný lekár už poobede neprijíma. Má už v poradovníku veľa pacientov, a tak si objednávam taxík a od odborného lekára ideme späť domov za 100 korún. A tak výlet za výmenným lístkom ma stojí bez toho, aby som sa dostal k odbornému lekárovi 320 korún, som o hlade a bez liekov. Doma odpadnem, skolabujem a noc už trávim v nemocnici na ARO, kam ma doviezla sanitka s tlakom 245. Tak predsa lístok od obvodného lekára mi pomohol k odbornej starostlivosti? To sa mi skutočne stalo. A, bohužiaľ, smutné čiernym, už radšej zomriem, ale k obvodnému lekárovi pre výmenný lístok nepôjdem. Nemám peniaze na taxík, nekradnem.“ Jeden konkrétny jasný príklad. Druhý list, ktorý prišiel, a tiež teda pacient povedal, že je možné ho prečítať, je. „Pani poslankyňa, keď sa zaoberáte problematikou zdravotníctva, posielam vám vzájomne vymenenú elektronickú poštu s ministerstvom zdravotníctva. Myslel som si, že na ministerstve zdravotníctva je používaný zdravý rozum. Predstavoval som si, že keď som v starostlivosti odborného lekára, že nie je treba zbytočne papierovať a zaťažovať všeobecného lekára. Na jednej strane sa tvrdí, že je nedostatok financií na zdravotníctvo, a na druhej strane sa zbytočne vynakladajú peniaze. Z odpovede ministerstva zdravotníctva nechápem význam odporúčaní všeobecného lekára, keď mi stačí sa s odborným lekárom telefonicky dohodnúť. Ako bude odborný lekár dokladovať poisťovni, že ma ošetril na základe doporučenia všeobecného lekára. Bude potom viesť evidenciu o každom telefonickom hovore? A ako bude skladovať výmenné lístky? Dostane odborný lekár predplatením administratívnu silu na archivovanie doporučení? Čo nám rastie, tak to je štátna administratíva. Krásna ilustrácia je v našom meste“ a tu popisuje aj niečo iné, „z jedného vznikli tri okresy. Potom jeden zrušili,“ a tak to nebudem čítať. Ale teraz hovorí, „môžete použiť tieto moje informácie“, a hovorí o pošte, ktorá prebieha takto. „Moja otázka na ministerstvo zdravotníctva. K problematike výmenného lístka, odporúčania všeobecného lekára mám dotaz. Po prvé. Po roku mám ísť na kontrolu k urológovi. Stanovil urológ. Potrebujem odporúčanie všeobecného lekára? Po druhé. Nosím okuliare 50 rokov. Pre predpis nových skiel, zmena dioptrií potrebujem odporúčanie všeobecného lekára? Ďakujem za jednoznačnú odpoveď,“ píše pán inžinier s adresou, so všetkým. Dostal odpoveď veľmi promptne a hovorí. „Dobrý deň, ak vás urológ objednal na presný stanovený dátum, termín, výmenný lístok nepotrebujete, ak nie, musíte ísť k všeobecnému. Pravda, ak sa s urológom telefonicky nedohodnete na presnom termíne, myslíme tým bez poplatku za objednanie. A v prípade očného lekára platí to, čo sme už uviedli. Áno, keď nie ste objednaný na presný termín, idete najprv k všeobecnému lekárovi, aj keď ide o nové sklá do okuliarov. S pozdravom pracovníčka“ menovaná „z ministerstva zdravotníctva“. Na to jej dotyčný pán odpovedá. „Tak som potom poďakoval, dobrý deň, ďakujem za odpoveď. V súčasnej dobe beží na českej televízii Nemocnica na kraji mesta. Je tam jedna dobrá hláška, keby hlúposť nadnášala... Prosím, tlmočte toto autorovi novely zákona o zdravotnej starostlivosti.“ Je to odpoveď na ministerstvo zdravotníctva. Myslím si, že ďalší príklad, keď je úplne zbytočný výmenný lístok, a pričom ten pacient nemusí byť v dispenzári. Ďalší list. „Dobrý deň, som proti výmenným lístkom, ktoré veľmi obťažujú najmä starších ľudí, ktorí nebývajú v meste, v ktorom majú odborného lekára. Zvážte, či pacient, ktorý je evidovaný desať rokov na internom alebo kožnom, urologickom a podobne musí každý problém riešiť najprv u obvodného lekára, ktorý je vzdialený 20 až 30 kilometrov od odborného lekára. Starý systém bol oveľa lepší. Nezaťažoval obvodných lekárov a vždy sme kópiu z vyšetrenia predložili obvodnému lekárovi, lebo nám predpisoval lieky. Tak to bolo dostatočne zabezpečené a vedel o každom ošetrení pacienta odborným lekárom. To je presne to, čo som hovorila. Tu nejde o to, že tie výmenné lístky nemajú existovať, ale nemá byť tu povinnosť, aby sme pacienta nešikanovali. Tie výmenné lístky tu boli aj vtedy, keď pacient sa nevedel rozhodnúť a keď potreboval odporúčanie.“ Ďalší veľmi smutný, ale vypovedajúci e-mail. Hovorí tiež v úvode teda, „že sa tým zaoberám, ale súčasníkom ide o to, aby naši rodičia čím skôr pomreli a najlepšie priamo v ambulanciách, aj sociálka by sa potešila“. Je to smutné, ale je to kruté, ak niekto, možno z detí svojich rodičov, s ktorými má problémy, je schopný napísať takýto list. Je tu ďalší krátky e-mail, z neho prečítam len jednu vetu. „Pochybujem ale, že táto vláda bude schopná načúvať občanom a zmeniť tento nezmyselný právny predpis napriek tomu, pani poslankyňa, že podporujem vašu iniciatívu.“ Je tu potom ešte jeden veľký dialóg, priamo medzi lekármi na internetovej stránke šikanovanie pacientov a lekárov, ktorí si konkrétne vymieňajú svoje informácie z toho, ako musia pacientov posúvať krížom-krážom. Píše tu jeden lekár. „Dnes som mal pacientku z iného mesta, z okresu, pomôcť jej vie len chirurg. A keďže som ju k chirurgovi poslať nemohla, tak šla späť domov postaviť sa znovu do čakárne obvodného lekára a ten jej možno dá zdrap papiera ku chirurgovi, takže sa môže vrátiť znovu do okresného mesta, hoci chirurg je odo mňa asi dve minúty pešo. Zaujímavé, že nie sú žiadne reakcie v televízii. Keď žiadna reakcia, že sa stala chyba v zákone, asi to mysleli vážne, že tí špecialisti nemôžu posielať pacienta k špecialistovi. Hádam zdravotnícky zákon zníži percento vedúcej strany, ktorú volili hlavne starší a chorí ľudia.“ Bohužiaľ, aj takáto výmena názorov aj v odbornej verejnosti. A za zmienku ešte jeden list, prepáčte, páni kolegovia, ktorí máte záujem počúvať, že vás obťažujem možno aj týmito listami, ale zatiaľ všetko nasvedčuje tomu, že my radi robíme nejaké kroky alebo ministerstvo zdravotníctva, ale nie je schopné načúvať, o čom budem hovoriť aj ďalej. Je tu jeden list ministerstvu zdravotníctva v kópii, ktorý zaslala pani Hronská z Bratislavy a tiež hovorí, môžete ho použiť, ak vám pomôže. „Minulú nedeľu ma príšerne začala bolieť pravá päta a musela som v pondelok vyhľadať lekára. Nakoľko neviem, kedy má ordinačné hodiny, lebo jeho služby nepotrebujem, informovala som sa, kedy ordinuje. Pracovníčka pri telefóne mi povedala, že pani doktora má dovolenku, zastupuje ju lekárka z inej ambulancie na inej ulici. Keď som sa dostala do ordinácie, bolo mi povedané, že ju už nezastupuje. Ostala som sedieť v ambulancii a rozpakovala som sa, ale predsa som poprosila o výmenný lístok k ortopédovi. Buď Pánu Bohu chvála, konečne mi ho vypísali, hoci nemuseli. Potom som išla peši z istej ulice k ortopédovi do ružinovskej polikliniky. Sestrička mi povedala, že ma objedná na dvadsiateho a nejaké drobné marca, čiže o niekoľko týždňov. Povedala som jej, že zaplatím aj 300 korún za prednostné vyšetrenie. Pán ortopéd sa ma spýtal, prečo som taká bledá, už som bola vyčerpaná a mlela som z posledného. Pomohli mi len dvaja mladí ľudia do autobusu. Žiadna sanitka ani limuzína, na ktorej sa vozíte vy, mi neboli k dispozícii.“ List je adresovaný ministrovi. „Žiadna. Nakoľko je ešte čas, aby ste stiahli návrh na používanie výmenných lístkov, som vám napísala moju čerstvú skúsenosť, pán minister.“ A ďalej citovať nebudem, hovorí, „keďže som dáma, musím sa vás opýtať“, a tam už nebudem to citovať. Toľko za zmienku situácia od občanov. Mám tu aj niekoľko lístkov alebo štatistických prehľadov, ktoré som poskytla na internete pre lekárov a ktoré boli zaslané ministerstvu. Prečítam niekoľko čísiel. Porovnanie rokov 2007 január, február a 2008 január, február. Pred zavedením výmenných lístkov to bolo 820 a 785 vydaných výmenných lístkov. Po zavedení povinnosti výmenných lístkov 1 100, 1 300, o nejakých 430 až 400 kusov navyše. V ďalšej ambulancii 500, 380. V ďalšej ambulancii 250 a 500 v tom inom období. Čiže zjavne narástli počty pacientov, ktorí zbytočne zahlcujú administratívne lekárov. Urobila som si aj sama poslanecký prieskum aj tu v bratislavskej nemocnici, kde zjavne mnohí ľudia povedali, čakáme len na výmenný lístok. Hovorila som aj so sestričkami, aby som nevyrušovala lekára. Povedala, 30 % pacientov je tých, ktorí prídu po výmenný lístok. Toľko k týmto konkrétnym listom. Dovolím si ale teraz siahnuť trošku predtým, ako uvediem oficiálne ešte zákon, dovolím si zacitovať aj niekoľko informácií z tlačových správ ministerstva zdravotníctva. Pani hovorkyňa ministerstva zdravotníctva hovorí alebo píše, lebo myslím si, že ona píše tieto správy, „ministerstvo zdravotníctva považuje obsah tlačovej konferencie KDH a na nej prezentované vyhlásenie poslankyne Márie Sabolovej iba za napĺňanie politickej agendy. Neviem, či prečítané listy a možno aj u vás mnohá skúsenosť je len politická agenda, alebo je to reálna skúsenosť zo života“. Do oblasti poskytovania zdravotnej starostlivosti totiž predchádzajúca vláda i za účasti KDH vniesla živelnosť a chaos, ktorý sa snažila následne regulovať zavedením poplatkov. Vy ste poplatky zrušili, na ktorých mohli aspoň tí lekári mať akýsi ekonomický zisk za tú prácu, ktorú robia a nikdy som nebola za zavedenie poplatkov ani v minulom volebnom období, ale táto vláda a tento minister zaviedol totálny administratívny chaos. Tak ako som, opäť sa vrátim, výmenný lístok od lekára k špecialistovi bude vždy lístkom, ktorý sa bude používať, ale vtedy, keď to bude namieste a keď to bude potrebné. Neskôr v tejto tlačovej správe ešte z februára tohto roku sa hovorí: „Ministerstvo zdravotníctva zastáva názor, že týmto opatrením sa poškodzoval nielen pacient,“ čo som hovorila predtým dvadsaťkorunáčky, „ktorý bol v skutočnosti vlastne finančne postihovaný zato, že využíval zdravotnú starostlivosť zaručenú ústavou, ale administratívne sa zaťažoval i lekár, ktorý mal vo svojej ambulancii vyberať finančné príspevky.“ To som povedala pred chvíľočkou, nebolo to dobré, ale aspoň to prinášalo akúsi odmenu za nadprácu a administratívnu záťaž. A tu ministerstvo zdravotníctva na svojej stránke, pretože na stránke príslušnej inštitúcie chýbajú akékoľvek informácie, cituje stanovisko pána MUDr. Petra Liptáka, prezidenta Sekcie všeobecných lekárov pre dospelých Slovenskej lekárskej komory a Slovenskej spoločnosti všeobecného praktického lekárstva Slovenskej lekárskej spoločnosti, ktorí na zhromaždení všeobecných lekárov pre dospelých v Prešove 19. januára konštatovali: „Považujeme súčasne medializovaný problém výmenných lístkov za umelo vytvorenú kampaň zakrývajúcu skutočné problémy. Systém výmenných lístkov tu fungoval niekoľko desaťročí.“ Predtým, ako toto čítam, som vám vysvetlila, ako fungoval. „Jeho význam je v tom, že odstraňuje živelnosť v poskytovaní zdravotnej starostlivosti, ale nešikanuje. Poskytovanie zdravotnej starostlivosti organizované všeobecnými lekármi zabezpečuje jej efektívnosť a má preto našu podporu.“ Pýtam sa, kto je pán MUDr. Lipták? Ako informuje svojich kolegov, všeobecných lekárov na svojej stránke na týchto zhromaždeniach, keď mnohých, ktorých som sa pýtala, či vôbec vedia o takejto inštitúcii, ako funguje, hovorí áno, bolo niečo založené, ale nefunguje. Čiže môže mať dobrý úmysel pán MUDr. Lipták hovoriť o rodinných lekároch, môže organizovať skupinu svojich odborníkov, ale myslím si, že nepochopil problém, o ktorý ide mne aj na januárovej schôdzi, aj teraz, aby sme zbytočne nezahlcovali lekárov ich problémami. Takže pán MUDr. Lipták pre mňa nereprezentuje takú skupinu, o ktorej by som sa vedela dočítať minimálne na dostupných stránkach či už Slovenskej lekárskej komory, alebo i tejto jeho sekcie všeobecných lekárov. Je podstatný rozdiel, tam môžeme diskutovať, práca všeobecného lekára na dedine, v meste, vo veľkom meste, v Bratislave, v Košiciach. Mala som aj jeden alebo dva listy, kde mi píše a veľmi rozumne a musím uznať, že so skúsenosťou všeobecný lekár, ktorý je presvedčený, je zo Zázrivej, je z dedinky, kde určite každý občan je veľmi rád, ak dostane základnú zdravotnú starostlivosť od svojho dobrého všeobecného lekára, ktorému klobúk dole, ale určite nebude cestovať za špecialistom do Mikuláša alebo najbližšieho mesta skôr, ako sa neporadí s ním. Ale takých možno nie je veľa a aj on si myslí, že tie výmenné lístky by mali byť. Veď ony boli a aj budú, ale nebudú šikanovať aspoň tých pacientov, ktorí majú jasne zadefinovanú svoju chorobu. Ešte sa vrátim k pánu Liptákovi, lebo aj on, aj pán doktor Hochel, generálny riaditeľ sekcie zdravotníctva ma napadol, že nemôžem tomu rozumieť, pretože nemám medicínske vzdelanie. Chcem im odkázať, že to, čo robím, a to, čo sa týka občanov, čo sa týka legislatívy a organizácie v zdravotníctve, si myslím, že môže zvládnuť aj nelekár. Ja mu do medicíny nehovorím, ale možno by stálo zato sa opýtať, koľko medicíny mnohí tí odborníci urobili aj v minulosti. A tu stojí jedna veľká otázka. Ak chceme, aby sme mali všeobecných lekárov, ktorí budú rodinnými lekármi, ktorí budú odborníkmi s pomerne širokým záberom, pýtam sa pána ministra zdravotníctva takto verejne, kde je vzdelávanie pre týchto všeobecných lekárov, kde je vzdelávanie pre týchto lekárov prvého kontaktu tak, aby mohli byť lepšími odborníkmi, aby mohli byť aj s nejakou akreditáciou ľuďmi, ktorí môžu poskytnúť oveľa širšiu zdravotnú starostlivosť a myslím si, že tam by sa malo viac ministerstvo týmto smerom zaoberať. Nedá mi ešte nehovoriť o jednej záležitosti a veľmi ma teší jedna odpoveď človeka, ktorý určite aj v minulom období stál viac na strane pána ministra ako na strane tých, ktorí kritizovali reformu pána ministra Zajaca. Posuniem sa možno o jeden text ďalej, „ale legislatíva upravujúca oblasť poskytovania špecializovanej zdravotnej starostlivosti nebola pripravovaná od zeleného stola, ako to tvrdí poslankyňa Sabolová“, hovorí pani hovorkyňa Balazsiková-Horváthová v jednom svojom stanovisku z marca tohto roku. K hodnoteniu rezortu a súčasnej vlády zo strany pani poslankyne sa vyjadruje nasledovne. Ja budem citovať potom reakciu na to, čo robí hovorkyňa. „KDH účasťou v bývalej vláde otvorene podporilo reformu bývalého ministra zdravotníctva Zajaca, ktorú odsúdilo viac ako 70 % občanov. Týmto krokom KDH vyslalo jasné gesto, z ktorého občania tohto štátu pochopili, že tejto politickej strane nezáleží na ich budúcnosti, respektíve na ich názoroch. Ministerstvo zdravotníctva viac ako demagogické vyjadrenia predstaviteľov KDH zaujíma hodnotenie práce rezortu zo strany občanov tejto krajiny.“ Bohužiaľ, pani hovorkyňa Balazsiková začala robiť politiku. Pani hovorkyňa Balazsiková-Horváthová by mala robiť odborné stanoviská k práci ministerstva, ktoré je, bohužiaľ, najslabším článkom tejto vlády, ktoré, bohužiaľ, nepredkladá legislatívu a tvorí len koncepcie nejakých základných noriem. A tu ma veľmi potešil jeden blok a dovolím si ho prečítať. „Odporúčací lístok pre pani Balazsikovú-Horváthovú, niekedy je lepšie mlčať. Hovorca rezortu nie je politik. Nemá sa vyjadrovať k straníckym veciam a je neprijateľné, aby sa púšťal do politickej nadpráce v podobe urážania oponentov. Zdravotníctvo nie je stranícka aréna, invektívy neprinesú rezortu ani víziu, ani stabilitu, o kvalitnejšej starostlivosti či lepšom odmeňovaní zdravotníkov ani nehovoriac. Keď nie sú poruke argumenty, nastúpia urážky a polopravdy.“ Od premiérovej hovorkyne si túto poučku osvojila aj hovorkyňa ministerstva zdravotníctva Silvia Horváthová. Diskvalifikuje tak nielen seba, ale aj svojho ministra a celý úrad. Na webovej stránke ministerstva sa pomerne často objavujú vyhlásenia, ktoré namiesto vecného, profesionálneho a informatívneho tónu obsahujú zbytočné osobné útoky na ľudí, ktorí si dovolia mať iný názor. Príklad, ktorý som predniesla. „Zatiaľ poslednou obeťou pokriveného chápania hovorcovstva je reakcia na opätovný návrh poslankyne Sabolovej na zrušenie výmenných lístkov. Úvod reakcie obsahuje zdanie argumentácie, že nerozhoduje od zeleného stola, ide však o povrchné teoretizovanie, že všeobecný lekár má byť integrátorom efektívnej a bezpečnej starostlivosti. Nenamietam, ale ak majú byť výmenné lístky zázračným prútikom na to, aby sa všeobecní lekári začali konečne starať o svojich pacientov, česť výnimkám, tak zrejme niekto zabudol do zákona dopísať príslušné roxfordské zaklínadlo. Medzi všeobecnými lekármi totiž panujú obrovské rozdiely v kvalite, ochote i odbornosti a z tých priemerných a prestarnutých obvodných lekárov, ktorých je väčšina, výmenné lístky profesionálnych integrátorov neurobia. Ja poznám veľmi veľa dobrých a veľmi schopných všeobecných lekárov, toto ja na záver poviem, či je to vyjadrenie, ale, bohužiaľ, mali by sme sa starať, aby bol dorast obvodných lekárov, aby boli vzdelávaní. Argumenty, teda relevantné čísla, indikátory, ktoré by sa mali zlepšiť po zavedení výmenných lístkov v reakcii hovorkyne chýbajú. To si možno pamätáte, keď pán minister tu reagoval, že on nepotrebuje štatistiky, on nemá štatistiky, on štatistiky robiť nebude, tak verím, že som mu trošku pomohla urobiť tú štatistiku. Predstavitelia ministerstva sa už dali počuť, že nato tu nie sú, aby robili štatistiky. To sa ale dosť blbo riadi rezort, keď netušíte, kde ste a kam sa hýbete. Je to šoférovanie so zaviazanými očami, pričom v priekope sa nakoniec ocitnú pacienti, a nie hovorkyňa a jej minister.“ „Druhú polovicu reakcie tvorí absolútne nevhodný a neprofesionálny útok na osobu, ktorá si dovolila spochybniť výmenné lístky. Pani Sabolovej hovorkyňa rezortu vyčíta členstvo v KDH, ktoré ako súčasť minulej vlády podporilo zmeny v zdravotníctve a tie, ako vieme,“ pokračuje hovorkyňa, „70 % ľudí vo voľbách odsúdilo. Nič proti vtipnej kaši, ktorú zrejme podávajú v ministerskom bufete, ale pani Silvii však zrejme ušlo, že pani Mária Sabolová reformu zdravotníctva v roku 2004 nepodporila, pozri hlasovania o zákonoch. Spor konzervatívnej poslankyne s liberálnym ministrom pritom ohrozil prijatie celej reformy. Práve na Sabolovej návrh sa schvaľovanie reformy v parlamente o pol roka odložilo. Obvinenie pani Sabolovej z niekdajšej podpory Zajacovej reformy je bohapustá lož, a to vie aj pán predseda parlamentu, pokiaľ tu ešte sedí. Myslím, že sme boli vo veľa veciach na jednej lodi. To, že pani poslankyňa dnes v parlamente presadzuje niektoré rozumné návrhy pre zdravotníctvo vyplýva z toho, že na rozdiel od ministerstva zdravotníctva sa nielen na ľudí odkazuje, ale ich aj počúva, myslím, že poslancov zo SMER-u to až tak veľmi nezaujíma, a počúva i odborníkov, ktorí v odporúčacích lístkoch vidia zdravotné riziko, čiže nieže len občanov, ale aj odborníkov. Napríklad pre psychiatrických pacientov je výmenný lístok od všeobecného lekára traumou, ktorá môže predstavovať neprekonateľnú bariéru prístupu k odbornej pomoci na úkor ich zdravia.“ Zákon o výmenných lístkoch treba zmeniť, najlepšie by ich bolo úplne zrušiť, pretože kvalitná starostlivosť u všeobecného lekára sa nebuduje byrokraciou a administratívou. A pani hovorkyňa potom, čo dokázala, že vie hovoriť, by sa mala naučiť niekedy aj mlčať. Myslím si, že stálo za prečítanie tohto blogu, ktorý bol na mediálnej stránke, je pod tým podpísaný v marci tohto roku Tomáš Szalay, s ktorým určite som nikdy nebola jedna ruka a bolo to pre mňa prekvapujúce, že sa postavil na stranu normálnej, rozumnej argumentácie. Veľmi ma potešilo, a už sa blížim k záveru, veľmi ma potešilo aj hlasovanie niektorých poslancov už pri minulom rokovaní o tomto návrhu zákona, pretože tento návrh by bol prešiel do druhého čítania, ak by bol dostal zrejme tri hlasy. Je najsmutnejšie na tom, že ani jeden z poslancov strany SMER nebol ochotný posunúť tento návrh zákona do druhého čítania, aby sme o ňom boli rokovali a aby sme boli hľadali formu pre to, aby vízia alebo predstava ministerstva zdravotníctva urobiť zo všeobecných lekárov lekárov prvého kontaktu, rodinných lekárov, aby sa dala naplniť. Tu veľmi jasne vidieť aj na tom poslednom rokovaní ministerstva zdravotníctva so sekciou ambulantných psychiatrov Slovenskej lekárskej únie špecialistov, ktorým ministerstvo prisľúbilo, že výmenné lístky síce nezruší, ale určí, ku ktorým lekárom nebudú potrebné. Dokonca na rokovaní zaznel aj taký hlas, že už ich nemusia žiadať od svojich pacientov. Pýtam sa. Ako ich nemusia žiadať, keď ten zákon platí? Rezort nemá dnes nejakú zákonnú normu, podľa ktorej by toto usmernenie mohol vydať, a preto predstupujem pred vás s novelou zákona, ktorá nezruší tú povinnosť, pretože nemôže v priebehu šiestich mesiacov predložiť ten istý zákon, ale pokúša sa hľadať nejakú podporu u vás práve preto, že ministerstvo prisľúbilo aspoň vyčleniť istú skupinu lekárov špecialistov, ktorí môžu ošetrovať bez toho, aby potrebovali výmenný lístok. A teda moja predložená novela rieši spôsob na zamedzenie nadbytočného administratívneho zaťaženia pri vystavovaní a vypisovaní výmenných lístkov, zavádza povinnosť, aby bol vydaný všeobecný vykonávací predpis ministerstvom zdravotníctva, ktorý určí špecifikáciu ambulantnej starostlivosti špeciálnej, ktorá bude môcť byť poskytovaná bez výmenného lístka. Verím, že ak sa zákon dostane do druhého čítania, že budeme schopní diskutovať vo výbore s odbornou verejnosťou tak, aby sme nadbytočnosť výmenných lístkov zrušili a aby sme pripravili návrh, ktorým bude možné kontrolovať nadbytočné poskytovanie zdravotnej starostlivosti v špecializovaných ambulanciách, pokiaľ také prípady sú, a aby sme sa pokúsili hľadať možno čiastočné riešenie, ktorým by, kým bude elektronická karta pacienta, kým bude veľmi jasne a striktne zadefinované, odkiaľ kam ten pacient v akom čase sa pohybuje, aby sme hľadali nejaké náhradné riešenie, či to bude nejaká karta pacienta, alebo akýkoľvek iný spôsob, aby sme jednak pomohli pacientovi, ale aby sme aj vytvorili do budúcnosti inštitút rodinného lekára, ktorý ale bude mať vytvorené podmienky nielen kapitáciou, ale aj výkonovou zložkou, aby sme tých, ktorí robia svoju prácu dobre, ako možno ten lekár, o ktorom som hovorila zo Zázrivej, a ako možno iný, ktorý si skutočne spravil z toho možno len ambulanciu, kde z obavy, že môže byť pacientom nejakým spôsobom žalovaný, ohrozený, pošle ho radšej k špecialistovi a nelieči ho priamo tam, kde by mohol. A preto vás chcem poprosiť, aby sme vytvorili podmienky na diskusiu, ale aby sme vytvorili aj podmienky pre ministerstvo zdravotníctva, ktoré, ak chce vyjsť v ústrety a chce splniť svoje sľuby minimálne psychiatrom, prípadne kožným lekárom alebo aj niektorým iným, na ktorých sa vieme dohodnúť a na ktorých sa dohodne odborná verejnosť s ministerstvom, nie my politici, aby mohlo vydať všeobecne právny predpis, ktorý určí tieto náležitosti. Inak to budú len sľuby a inak sa nepohneme opäť o nejaký jeden alebo dva mesiace dopredu. Bola som kritická a bola som možno veľmi adresná v tých mojich vyjadreniach, ale toto je realita života, s tým sa stretávam často v mojej kancelárii a často aj teraz na internete práve tým, že som spustila tú kampaň, aby občania písali ministrovi. Ak mi odpísali, alebo mi napísali nejaký list, ktorý išiel adresne len mne, bol odstúpený ministerstvu. Verím, že zajtra o jedenástej hodine budeme všetci tlačiť na to správne tlačidlo, aby sme ľuďom vyšli v ústrety a aby sme lekárov nestavali do pozície administratívnych pracovníkov. Veľmi pekne ďakujem a prosím o podporu. (Potlesk.)